Leif Gunnar Smerud

**Leif Gunnar Smerud** (født 1977) er en norsk fotballtrener, psykolog og tidligere fotballspiller som er hovedtrener for kvinnelaget til SK Brann.

Fra 2014 til 2023 var han U21-landslagssjef for Norge. I juni 2022 tok Smerud, som den tredje treneren i norsk fotballs historie, U21-landslaget til EM-sluttspill.

## Bakgrunn
Leif Gunnar Smerud er utdannet psykolog fra Københavns Universitet, og har også bakgrunn fra Norges Idrettshøgskole. Han har UEFA-PRO lisens, og er for tiden «Teknisk sjef» i Norges Fotballforbund, i tillegg til å være trener for Norge U21.

## Spillerkarriere
Smerud er født i Stavanger, vokste opp på Sola og spilte barneårene i Våganes, mens han tilbrakte ungdomsårene i klubben Vidar, der han debuterte på A-laget som 15-åring. Han akslet etter hvert også landslagsdrakta, da han kom med på Norges U15-landslag i 1992, med Åge Hareide som trener.

På A-lagsnivå gikk turen videre fra Vidar til Lillestrøm SK. Som spiller trivdes Smerud aller best på midtbanen, og spilte blant annet for Lillestrøm SK i Eliteserien på slutten av 1990-årene. Benny Lennartsson (Viking-trener) og Bjarne Berntsen (sportsdirektør) så tidlig talentet hans da han var spiller for Viking på begynnelsen av 2000-årene. I 2002 fikk han treneransvaret for klubbens junior elitelag, samtidig som han fortsatte spillerkarrieren. Etter spill for Lyn i Eliteserien i 2004/2005, la Smerud skoene på hylla for godt som 28-åring i 2005.

## Trenerkarriere
Smeruds første hovedtrenerjobb på toppnivå kom i 2011 da han tok over Hønefoss Ballklubb i Obos-ligaen. Smerud tok laget rett opp i Eliteserien, noe han ble kåret til årets unge trener for av Norsk Fotballtrenerforening. Han trente Hønefoss i Eliteserien i 2012 og 2013, før han tok over Norge U21 på herresiden i 2014 – en jobb han hadde frem til juli 2023. Smerud tok bronse med kvinnelandslaget i EM 2009 som assistenttrener, og var også i en periode konstituert hovedtrener for kvinnelandslaget i 2016. Han fikk oppmerksomhet i media da han ble landslagssjef for «Nødlandslaget» i Nations League i 2020. Da ble han kalt til tjeneste fordi resten av trenerteamet til Norges A-landslag satt i korona-karantene. Norge spilte mot Østerrike under Smeruds ledelse. Troppen ble satt sammen i all hast, og bestod med ett unntak kun av spillere fra utenlandske klubber. I mars 2025 tok han over som trener for Crystal Palace i Women’s Super League. Han forlot jobben i mai samme år.

I august ble det klart at han tok over jobben som hovedtrener for Brann kvinner i Toppserien.

## Norge U21

Etter å ha vært nære ved å kvalifisere til sluttspill med flere av kullene han har hatt på U21, skulle det endelig lykkes i juni 2022 med 2000-generasjonen, der spillere som Erik Botheim, Jørgen Strand Larsen og Emil Konradsen Ceide er sentrale. Etter sju kamper var status at Norge måtte vinne alle de tre siste kampene mot Finland (borte), Kroatia (hjemme) og Aserbajdsjan (hjemme). I den siste kampen mot Aserbajdsjan tok Norge oppskriftsmessig ledelsen ved Jørgen Strand Larsen, men utligningen kom ikke lenge etterpå. Erik Botheims scoring i det 77. spilleminutt ble avgjørende, og sendte Norge U21 til EM-sluttspill for første gang siden 2013. Leif Gunnar Smerud ble dermed kun den tredje treneren som har tatt U21-landslaget til Norge til et Europamesterskap. De to andre trenerne som har greid tilsvarende, er Nils Johan Semb (1998) og Tor Ole Skullerud (2013).

## Referanser


## Eksterne lenker
*